Højtuddannede klumper sig sammen i uddannelsesbyerne, og det er en udfordring for virksomhederne i den midtjyske by. Derfor er 28 virksomheder gået sammen om en beboelsesejendom, hvor nye medarbejdere kan leje sig ind og prøve byen af.

Jobbet kan være nok så tillokkende, men hvis arbejdspladsen ligger i en middelstor midtjysk provinsby, foretrækker de fleste højtuddannede ofte at pendle eller at vælge et job tættere på deres uddannelsesby.

Den erfaring har en række virksomheder på Skive-egnen gjort, når de skal ansætte ingeniører og andre højtuddannede.

Klik her og se de nyeste tilbud på Jobfinder.

Hvis man kommer fra downtown Aarhus eller Aalborg, har jeg en idé om, at det føles som et stort skridt at flytte til Skive. Mogens Garder, Managing Director, Power & Marine Division, DEIF

Derfor har 28 virksomheder på egnen valgt at tage et utraditionelt rekrutteringsværktøj i brug, når det gælder højtuddannede. De har købt en ejendom på Rådhuspladsen i den midtjyske by - klos op ad byens nye rådhus, Den Blå Diamant.

I disse dage bliver der indrettet 13 møblerede værelser med eget bad, fælleskøkken, spiseplads og fælles aktivitets- og tv-rum, så huset er klar til at modtage potentielle skibonitter fra 15. september.

Det er meningen, at nyansatte medarbejdere eller ingeniørstuderende i praktik skal kunne leje et værelse i huset og på den måde lære byen at kende, inden de tager endeligt stilling til, om de har lyst til at bo her.

KIS Huset (Karriere I Skive), som bygningen kaldes, er ejet af en erhvervsdrivende fond. Mogens Garder er medlem af fondens bestyrelse og til daglig Managing Director i Power & Marine Division hos virksomheden Deif.

Han forklarer, at en række lokale virksomheder nåede frem til, at man må tænke i hele mennesker, når man vil hente højtuddannede til Skive og omegn:

»Hvis man kommer fra downtown Aarhus eller Aalborg, har jeg en idé om, at det føles som et stort skridt at flytte til Skive. Derfor skal vi give dem lejlighed til at prøve af, hvordan det er her efter normal arbejdstid,« forklarer Mogens Garder.

KIS Huset giver mulighed for at bo sammen med og opbygge et fællesskab med ligesindede, og samtidig er det meningen, at virksomhederne bag vil arrangere sociale aktiviteter for beboerne. Det kan være deltagelse i arrangementer under de lokale idrætsforeninger, udflugter til museer, teater, biograf og andre kulturelle begivenheder, ligesom virksomhedsbesøg bliver en del af den sociale pakke.

»Det er fint, at vi kan tilbyde attraktive job, men det kræver mere end det. Når medarbejderne kommer hjem fra arbejde, skal det også være interessant. På den måde dukkede ideen om at skabe et miljø, hvor man ikke sidder alene i en lejlighed i midtbyen eller vælger at pendle, op. Det faglige og sociale netværk vil gøre det lettere at falde til i byen,« vurderer han.

Læs også: Sydfynsk virksomhed kæmper for at skaffe offshorefolk

Indgangsbarrieren for at teste livet som skibonit skal være så lav som mulig, derfor er værelserne møbleret, fortæller Mogens Garder. Det gælder nemlig om at få fat i de unge, før de bliver etableret et andet sted. Af samme grund vil virksomhederne helst undgå at ansætte pendlere:

»Bor man f.eks. nord for Aalborg, kommer der nok et tidspunkt, hvor man begynder at se sig om efter et job tættere på end Skive,« siger Mogens Garder og tilføjer:

»KIS Huset giver folk en mulighed for at af- eller bekræfte de fordomme, de har om egnen. Jeg håber, det kan være med til at nedbryde barriererne for at få højtuddannede til at flytte til området og dermed gavne muligheden for at udvikle virksomhederne.«

Ph.d.-studerende og studerende i praktik kan blive boende, så længe de samarbejder med en virksomhed, mens fastansatte højtuddannede medarbejdere kan bo der i op til et år, inden de skal flytte ud – helst til en anden bolig i Skive, hvis det står til folkene bag KIS Huset.